钦定古今图书集成/明伦汇编/氏族典/第094卷 > 《廖用贤尚友录》 > 苏代
## 钦定古今图书集成/明伦汇编/氏族典/第094卷 > 《廖用贤尚友录》 > 苏代

按《史记苏秦传》：苏秦死，事泄，齐恨怒燕，燕甚恐。苏秦
之弟曰代，乃求见燕王，欲袭故事。燕使一子质于齐，
燕相子之与苏代婚，而欲得燕权，乃使苏代侍质子
于齐。齐使代报燕，燕王哙问曰：“齐王其霸乎？”曰：“不能。”
曰：“何也？”曰：“不信其臣。”于是燕王专任子之，已而让位，
燕大乱。齐伐燕，杀王哙子之，燕立昭王。而苏代遂不
敢入燕，终归齐，齐善待之。苏代过魏，魏为燕执代。齐
使人谓魏王曰：“齐请以宋地封泾阳君，秦必不受。秦
非不利有齐而得宋地也，不信齐王与苏子也。今齐、
魏不和如此其甚，则齐不欺秦。秦信齐，齐秦合，泾阳
君有宋地，非魏之利也。故王不如东苏子，秦必疑齐
而不信苏子矣。齐、秦不合，天下无变，伐齐之形成矣。”
于是出苏代，代之宋，宋善待之。齐伐宋，宋急，苏代乃
遗《燕昭王书》。燕昭王善其书，召苏代，复善待之，与谋
伐齐，竟破齐。苏代复重于燕。燕使约诸侯从亲，如苏秦时。天下由此宗苏氏之从约。代以寿死，名显诸侯。